พร้อมเร่งเติมทักษะภาษาอังกฤษให้ครูสอนภาษาอังกฤษของ กศน. พร้อมผลักดันการบรรจุครูสอนภาษาอังกฤษให้เพิ่มมากขึ้น
นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ  กล่าวในการเป็นประธานเปิดการอบรม“การพัฒนาทักษะ ครู กศน.ต้นแบบการสนทนาภาษาอังกฤษเพื่อการสื่อสาร” ประจำปี 2564 ว่า การอบรมดังกล่าวถือเป็นการเปิดตัวการพัฒนาหลักสูตรการสอนที่มีความน่าสนใจในอีกรูปแบบหนึ่ง ด้วยการสร้างแรงบันดาลใจในการเรียนรู้ภาษาอังกฤษยุคดิจิทัลส่งถึงครูผู้สอนและผู้ที่สนใจ และถือว่าเป็นส่วนสำคัญในการขยายผลเพื่อการพัฒนาครู กศน. อย่างเป็นรูปธรรมตามนโยบายที่มีเป้าหมายพัฒนาครู กศน. ที่เกี่ยวข้องกับการจัดการศึกษาและการเรียนรู้ : Good Teacher ให้มีสมรรถนะ เพิ่มทักษะความสามารถ (Up Skill) การเรียนรู้ทักษะใหม่ๆ (Re SKIl) สำหรับข้าราชการครู กศน.ที่ได้รับการบรรจุและแต่งตั้งเข้ารับราชการในกลุ่มวิชาภาษาอังกฤษ ให้สามารถนำความรู้ที่ได้ไปประยุกต์ใช้ในการจัดการเรียนการสอนได้ในพื้นที่จริง ผ่านหลักสูตรที่ได้รับการรับรองคุณภาพ และขอชื่นชมผู้จัดการอบรมที่มีความมุ่งมั่นในการจัดทำ และพัฒนาหลักสูตร รวมทั้งคณะวิทยากรในการร่วมถ่ายทอดองค์ความรู้และประสบการณ์ตรงในการอบรมนี้ เชื่อมั่นว่าครูที่ได้รับการคัดเลือกเข้าอบรม มีความมุ่งมั่น ตั้งใจและความรับผิดชอบในฐานะครูที่มีต่อวิชาชีพของตน ต้องเพิ่มทักษะให้มีความรอบรู้ มีศักยภาพ พร้อมพัฒนางานในหน้าที่ให้บรรลุความสำเร็จ สามารถนำความรู้ เทคโนโลยีมาประยุกต์ใช้และพัฒนาวิธีการจัดการเรียนรู้ด้านภาษาอังกฤษ สามารถเป็นต้นแบบและถ่ายทอด ขยายผลแก่ผู้ร่วมวิชาชีพ รวมทั้งยกระดับผลสัมฤทธิ์ทางการเรียนวิชาภาษาอังกฤษของนักศึกษา กศน.ได้อย่างมีคุณภาพ รัฐมนตรีช่วยว่าการกระทรวงศึกษาธิการ กล่าวอีกว่า  ยอมรับก่อนหน้านี้ครู กศน. ไม่ค่อยมีการบรรจุเอกภาษาอังกฤษและเมื่อได้มารับตำแหน่งจึงผลักดันให้มีการสอบครูผู้ช่วยเอกภาษาอังกฤษเพิ่มมากขึ้นผสมผสานกับครูที่ไม่ได้จบเอกภาษาอังกฤษ มาพัฒนาร่วมกันให้สามารถสื่อสารได้ดี สอนนักศึกษาตลอดจนผู้ที่สนใจทุกช่วงวัยให้สื่อสารภาษาอังกฤษได้ดีในชีวิตประจำวัน เพื่อนำไปพัฒนาต่อยอดอาชีพ สร้างความมั่นใจและความสุขให้กับตนเอง